Broj: 711-I-337-P-189-18/21-10-11

Zagreb, 19. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Josipa Aladrovića, ministra rada, mirovinskog sustava, obitelji i socijalne politike**,na 116. sjednici, održanoj 29. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Josipa Aladrovića, ministra rada, mirovinskog sustava, obitelji i socijalne politike, povodom navoda da je kao ravnatelj Hrvatskog zavoda za mirovinsko osiguranje pogodovao prilikom zapošljavanja više osoba, koje se navode u prijavi zaprimljenoj 21. svibnja 2018.g., neće se pokrenuti, s obzirom da iz prikupljenih podataka i dokumentacije ne proizlazi da je postupanjem ili propustom dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 21. svibnja 2018.g. zaprimilo prijavu podnesenu protiv dužnosnika Josipa Aldrovića, tada ravnatelja Hrvatskog zavoda za mirovinsko osiguranje, koja je u ulaznoj pošti Povjerenstva zaprimljena pod brojem: 711-U-1625-P-189/18-01-2 te je povodom iste otvoren predmet pod brojem: P-189/18.

U prijavi se u bitnom navodi kako je ravnatelj Hrvatskog zavoda za mirovinsko osiguranje Josip Aladrovic pogodovao prilikom zaposljavanja ………… u Ured za nabavu, s kojim se dužnosnik zna iz rodnog kraja i fakulteta, a da je posao dobiven na natjecaju koji je namjesten, i ……………., koja je na lažiranom natjecaju zaposlena na mjesto predstojnice Ureda ravnatelja, a s kojom se dužnosnik zna jer su oboje prije radili u Croatia osiguranju. Obj osobe zaposlene su na namještenim natječajima.

Dana 5. lipnja 2018.g. zaprimljena je dopuna prijave u kojoj se navodi kako je prijavljeni dužnosnik svojim utjecajem naložio da se njegova bivsa kolegica ………………… i prijateljica zaposli u HZMO-u te da se mimo vazecih pravnih normi javi na natječaj za predstojnicu Ureda ravnatelja.

Dana 27. srpnja 2018.g. zaprimljena je druga dopuna prijave u kojoj se navodi kako je prijavljeni dužnosnik pogodovao i utjecao na zapošljavanje osobnog prijatelja iz djetinjstva na radno mjesto koje nije na ulaznom koeficijentu, …………….., na radno mjesto u Uredu za nabavu. Također zaposlio je i osobnu prijateljicu koja je radila s njim u njegovoj prijasnjoj tvrtci Croatia osiguranje, na radno mjesto predstojnice Ureda ravnatelja, ……………….. Takodjer imenovao je ……………. novim predstojnikom Ureda za nabavu, za koje mjesto nije imao uvjete, kao i …………….., na radno mjesto predstojnice Ureda za upravljanje i razvoj ljudskih potencijala.

Treća dopuna prijave zaprimljena je 14. rujna 2018.g. te se u istoj navodi kako su u Narodnim novinama objavljeni natječaji za zaposljavanje koji su farsa i za koja se unaprijed zna tko će biti zaposlen.

Dana 11. listopada 2018.g. zaprimljena je nova dopuna u kojoj se navodi da je prijavljeni dužnosnik pogodovao prilikom zaposljavanja ……………….. u Ured za nabavu, s kojom se dužnosnik zna iz rodnog kraja i fakulteta, a posao je dobiven na natjecaju koji je namjesten, i ………………. na mjesto predstojnice Ureda ravnatelja, s kojom se dužnosnik zna jer su oboje prije radili u Croatia osiguranju te da su navedeni natječaji namješteni.

Člankom 3. stavkom 1. podstavkom 26. ZSSI-a propisano je da su ravnatelj i pomoćnici ravnatelja Hrvatskog zavoda za mirovinsko osiguranje dužnosnici u smislu navedenog Zakona. Podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika utvrđeno je da je dužnosnik Josip Aladrović obnašao dužnost ravnatelja Hrvatskog zavoda za mirovinsko osiguranje u razdoblju od 13. travnja 2017.g. do 18. srpnja 2019.g., od 19. srpnja 2019.g. do 22. srpnja 2020.g. dužnost ministra rada i mirovinskog sustava, a od 23. srpnja 2020.g. dužnost ministra rada, mirovinskog sustava, obitelji i socijalne politike. Stoga je i Josip Aladrović, povodom obnašanja navedenih dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje u predmetnom slučaju ukazuju na moguću povredu odredbi ZSSI-a zatražilo od Hrvatskog zavoda za mirovinsko osiguranje potrebne podatke i dokumentaciju.

Hrvatski zavod za mirovinsko osiguranje je dopisima, KLASA: 140-01/18-69/36 URBROJ: 341-99-01/7-18 od 14. rujna 2018.g., i KLASA:140-01/18-69/36 URBROJ: 341-99-01/7-21-7 od 2. veljače 2021.g., dostavio tražena očitovanja i dokumentaciju.

U gore navedenim dopisima u odnosu na zapošljavanje …………….. navodi se se kako je radi nedostatka stručnog kadra u Uredu za nabavu Hrvatskog zavoda za mirovinsko osiguranje, dopisom od 12 rujna 2017. KLASA:119-02/17-01/48, URBROJ:341-99-07/8-17-1 upućenim Ministarstvu rada i mirovinskoga sustava, predložen trajni premještaj te zatražena suglasnost za premještaj službenika Ministarstva zdravstva g. …………….. iz Ministarstva zdravstva u Hrvatski zavod za mirovinsko osiguranje. U prilogu očitovanja dostavlja se Suglasnost Ministarstva rada i mirovinskoga sustava, KLASA:023-01/17-01/126, URBROJ:524-05-03-01/4-17-2 od 18. rujna 2017. za premještaj ………………. iz Ministarstva zdravstva u Hrvatski zavod za mirovinsko osiguranje. Dana 21. rujna 2017. sklopljen je Sporazum o premještaju službenika …………… između ministra zdravstva prof. dr. sc. Milana Kujundžića , dr. med. i ravnatelja Hrvatskog zavoda za mirovinsko osiguranje Josipa Aladrovića kojim se navedeni državni službenik u Ministarstvu zdravstva na neodređeno vrijeme trajno premješta po potrebi službe na rad u Hrvatski zavod za mirovinsko osiguranje. Sporazum je sklopljen na temelju članka 76.a stavak 2. i 3. i članka 80. stavak 1. Zakona o državnim službenicima (Narodne novine, br. 92/05, 140/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 1/15, 138/15 i 61/17) prema kojima državni službenik može biti trajno premješten na rad iz državne službe u javnu ustanovu i u tom slučaju se ne objavljuje natječaj za zapošljavanje. Slijedom navedenog s …………………. je sklopljen Ugovor o radu na neodređeno vrijeme, KLASA: 112-02/17- 01/48, URBROJ:341-99-07/8-17-2 od 29. rujna 2017. Stručni uvjeti za navedeno radno mjesto propisani su Pravilnikom o sistematizaciji radnih mjesta u Hrvatskom zavodu za mirovinsko osiguranje od 30. srpnja 2014., KLASA: 140-01/14-07/7, URBROJ:341-99-07/02- 14-1. Iz dostavljene dokumentacije, kako se u očitovanju navodi, utvrđeno je da je zadovoljio tražene stručne uvjete.

U odnosu na zapošljavanje …………….. navodi se kako je na temelju Zahtjeva za suglasnost za novo zapošljavanje kojeg je dostavio HZMO, Središnja služba 15. prosinca 2017. KLASA: 119-01/17-01/72, URBROJ:341-99-07/8-17-2, Ministarstvo rada i mirovinskoga sustava dalo je Suglasnost za novo zapošljavanje u Hrvatskom zavodu za mirovinsko osiguranje, KLASA: 100-01/16-01/59, URBROJ:524-05-03-01/4-17-10 od 18. prosinca 2017. Dana 18. prosinca 2017. donesena je Odluka ravnatelja kojom se utvrđuje potreba zasnivanja radnog odnosa u HZMO-u, Središnjoj službi, na radnom mjestu stručni suradnik (redni broj sistematizacije 11.) u Odjelu za odnose s javnošću, KLASA: 112-01/17-10/27, URBROJ:341- 99-07/8-17-4. Javni natječaj za zasnivanje radnog odnosa u Hrvatskom zavodu za mirovinsko osiguranje objavljen je 20. prosinca 2017. u Narodnim novinama broj 127/17, na web stranicama Hrvatskog zavoda za zapošljavanje i Hrvatskog zavoda za mirovinsko osiguranje te na oglasnim pločama regionalnih ureda Hrvatskog zavoda za zapošljavanje, i područnih službi i ureda Hrvatskog zavoda za mirovinsko osiguranje. Natječaj je trajao do 28. prosinca 2017., a za radno mjesto pod rednim brojem 3. iz natječaja - stručni suradnik u Odjelu za odnose s javnošću, tražen je jedan izvršitelj na neodređeno vrijeme uz ugovaranje probnog rada u trajanju od šest mjeseci Stručni uvjeti propisani su Pravilnikom o sistematizaciji radnih mjesta u Hrvatskom zavodu za mirovinsko osiguranje od 30. srpnja 2014., KLASA: 140-01/14-07/7, URBROJ:341-99-07/02- 14-1. 2. Za radno mjesto stručni suradnik u Odjelu za odnose s javnošću ukupno se prijavilo 24 kandidata, sedam kandidata je ispunjavalo uvjete natječaja te su pozvani natestiranje-pisani dio. Pisanom dijelu pristupilo je šest kandidata. Na testiranju-pisanom dijelu zadovoljila su dva kandidata te su pozvani na razgovor-intervju s Komisijom. Razgovoru su pristupila oba kandidata. Bodovna rang lista formirana je na temelju ukupnog broja bodova koje su kandidati osvojili na testiranju-pisanom dijelu i razgovoru-intervjuu. U prilogu očitovanja dostavljeni su testovi svih kandidata koji su pristupili pisanoj provjeri znanja, zapisnik Komisije o provedbi pisane provjere znanja – testiranju, zapisnik Komisije o provedbi intervjua i zapisnik Komisije o provedbi postupka koji sadrži bodovnu listu ostvarenih bodova svih kandidata na pisanom dijelu - testiranju i intervjuu.

Nakon provedenog natječajnog postupka sa …………….. kao odabranom kandidatkinjom sklopljen je Ugovor o radu na neodređeno vrijeme uz ugovaranje probnog rada u trajanju od šest mjeseci na radnom mjestu stručnog suradnika u Odjelu za odnose s javnošću, počevši od 12. veljače 2018. Po završetku probnog rada neposredni rukovoditelj je izvjestio Odjel za ljudske potencijale da je kandidatkinja zadovoljila na probnom radu.

U odnosu na zapošljavanje ………………. navodi se da je Odlukom o II. dopuni Pravilnika o unutarnjem ustrojstvu Hrvatskog zavoda za mirovinsko osiguranje osnovana samostalna unutarnja ustrojstvena jedinica Ured za poslovno - informacijsku sigurnost sa svrhom uspostave sustava za upravljanje informacijskom sigurnošću. Pripadajuća radna mjesta i opisi poslova su utvrđeni Odlukom o III. izmjeni i dopuni Pravilnika o sistematizaciji radnih mjesta u Hrvatskom zavodu za mirovinsko osiguranje, KLASA: 140- 01/14-07/7, URBROJ:341-99-07/02-17-16 od 20. srpnja 2017. Dana 28. srpnja 2017. Ministarstvo rada i mirovinskoga sustava dalo je Suglasnost za novo zapošljavanje u Hrvatskom zavodu za mirovinsko osiguranje, KLASA:023-01/17-01/105 URBROJ:524-05-03-01/4-17-5, a Odlukom ravnatelja KLASA: 112-01/17-10/29, URBROJ:341-99-07/8-17-5 od 1. kolovoza 2017. utvrđena je potreba zasnivanja radnog odnosa u Hrvatskom zavodu za mirovinsko osiguranje, Središnjoj službi, na radnom mjestu stručni suradnik (redni broju sistematizacije 5.) u Uredu za poslovno informacijsku sigurnost. Javni natječaj za zasnivanje radnog odnosa u Hrvatskom zavodu za mirovinsko osiguranje objavljen je 2. kolovoza 2017. u Narodnim novinama broj 76/17, na web stranicama Hrvatskog zavoda za zapošljavanje i Hrvatskog zavoda za mirovinsko osiguranje te na oglasnim pločama regionalnih ureda Hrvatskog zavoda za zapošljavanje i područnih službi i ureda Hrvatskog zavoda za mirovinsko osiguranje. Za radno mjesto stručni suradnik u Uredu za poslovno-informacijsku sigurnost ukupno se prijavilo 42 kandidata, 21 kandidat je ispunjavao uvjete natječaja te su pozvani na testiranje-pisani dio. Pisanom dijelu pristupilo je 14 kandidata. Na testiranju-pisanom dijelu zadovoljilo su sedam kandidata te su svi pozvani na razgovor-intervju s Komisijom. Razgovoru je pristupilo svih sedam kandidata. Bodovna rang lista formirana je na temelju ukupnog broja bodova koje su kandidati osvojili na testiranju-pisanom dijelu i razgovoru-intervjuu. U prilogu očitovanja dostavljeni su: Odluka o imenovanju natječajne Komisije, testovi svih kandidata koji su pristupili pisanoj provjeri znanja, zapisnik Komisije o provedbi pisane provjere znanja – testiranju, zapisnik Komisije o provedbi intervjua i zapisnik Komisije o provedbi postupka koji sadrži bodovnu listu ostvarenih bodova svih kandidata na pisanom dijelu - testiranju i intervjuu.

Nakon provedenog natječaja odabran je kandidat ……………… koji ima tražene uvjete. S navedenim kandidatom je sklopljen Ugovorom o radu na neodređeno vrijeme od 26. rujna 2017. KLASA:112-02/17-01/43, URBROJ:341-99-07/8-17-2, a 1. lipnja 2018. položio je stručni ispit za samostalno obavljanje poslova za koje je potrebna visoka stručna sprema.

U odnosu na ……………. navodi se kako je, na temelju Zahtjeva za suglasnost za novo zapošljavanje kojeg je dostavio HZMO, Središnja služba 15. prosinca 2017. KLASA: 119-01/17-01/72, URBROJ:341-99-07/8-17-1, Ministarstvo rada i mirovinskoga sustava dalo Suglasnost za novo zapošljavanje u Hrvatskom zavodu za mirovinsko osiguranje, KLASA: 100-01/16-01/59, URBROJ:524-05-03-01/4-17-7 od 7. prosinca 2017. Odlukama ravnatelja o potrebi zasnivanja radnog odnosa, KLASA: 112-01/17-10/32, URBROJ:341-99-07/8-17-2 od 8. prosinca 2017. i KLASA:112-01/17-10/32, URBROJ:341-99- 07/8-17-4 od 18. prosinca 2017. utvrđene su potrebe zasnivanja radnog odnosa u HZMO-u, Središnjoj službi na radnom mjestu stručni suradnik (redni broj sistematizacije 71.) u Odjelu za poslove obračuna i isplate s ukupno četiri izvršitelja. Dana 20. prosinca 2017. objavljen javni natječaj za zasnivanje radnog odnosa u Hrvatskom zavodu za mirovinsko osiguranje u Narodnim novinama broj 127/17, na web stranicama Hrvatskog zavoda za zapošljavanje i Hrvatskog zavoda za mirovinsko osiguranje te na oglasnim pločama regionalnih ureda Hrvatskog zavoda za zapošljavanje i područnih službi i ureda Hrvatskog zavoda za mirovinsko osiguranje.

Za navedeno radno mjesto ukupno prijavio se 31 kandidat, 27 kandidata je ispunjavalo uvjete natječaja te su pozvani na testiranje-pisani dio. Pisanom dijelu pristupilo je 24 kandidata. Na testiranju-pisanom dijelu zadovoljilo je 12 kandidata te su svi pozvani na razgovor- intervju s Komisijom. Razgovoru je pristupilo 11 kandidata jer je jedna kandidatkinja odustala. Bodovna rang lista se formira na temelju ukupno ostvarenih bodova kandidata na pisanom dijelu- testiranju i intervjuu te se za određeno radno mjesto odabiru kandidati s najvišim brojem ostvarenih bodova, prema redoslijedu s navedene liste. U prilogu očitovanja dostavljeni su: odluka o imenovanju natječajne komisije, testovi svih kandidata koji su pristupili pisanoj provjeri znanja, zapisnik Komisije o provedbi pisane provjere znanja – testiranju, zapisnik Komisije o provedbi intervjua, zapisnik Komisije o provedbi postupka koji sadrži bodovnu listu ostvarenih bodova svih kandidata na pisanom dijelu - testiranju i intervjuu.

Kandidatkinja …………… udovoljila je traženim uvjetima. te je nakon provedenog natječajnog postupka sklopila Ugovor o radu na neodređeno vrijeme, KLASA:112-01/18-01/12, URBROJ:341-99-07/8-18-2 od 22. veljače 2018. prema kojem će obavljati poslove radnog mjesta stručni suradnik redni broj sistematizacije 60. u Odjelu za poslove obračuna i isplate u središnjoj službi, uz probni rad u trajanju od šest mjeseci. Dopisom od 19. srpnja 2018. neposredno pretpostavljeni, načelnica Odjela za poslove obračuna i isplate izvijestila je Odjel za ljudske potencijale da je radnica …………. zadovoljila na probnom radu.

Odlukom o IV. Izmjeni i dopuni Pravilnika o unutarnjem ustrojstvu Hrvatskog zavoda za mirovinsko osiguranje osnovana je samostalna unutarnja ustrojstvena jedinica Ured za upravljanje i razvoj ljudskih potencijala. Odlukom o VI. izmjeni i dopuni Pravilnika o sistematizaciji radnih mjesta u Hrvatskom zavodu za mirovinsko osiguranje, KLASA: 140-01/14-07/7, URBROJ:341-99-07/02-17-23 od 14. lipnja 2018. osnovana su radna mjesta s opisima poslova za Ured za upravljanje i razvoj ljudskih potencijala. Stručni uvjeti za predstojnika Ureda za upravljanje i razvoj ljudskih potencijala su: završen diplomski sveučilišni studij ili specijalistički diplomski stručni studij pravne, ekonomske ili psihologijske struke, pet godina radnog iskustva u struci. Dana 2. srpnja 2018. donesena je Odluka o raspisivanju internog natječaja za imenovanje predstojnika Ureda za upravljanje i razvoj ljudskih potencijala u Hrvatskom zavodu za mirovinsko osiguranje, Središnjoj službi. Natječaj je 4. srpnja 2018. objavljen na oglasnoj ploči Hrvatskog zavoda za mirovinsko osiguranje, Središnje službe, A. Mihanovića 3 i Područne službe u Zagrebu, Tvrtkova 5. Jedina pristigla prijava bila je prijava gđe ………… koja je ispunjavala sve uvjete natječaja. Uz prijavu za radno mjesto predstojnika priložila je svu traženu dokumentaciju te program rada s prijedlozima za unaprjeđenje poslovnog procesa. ………….. je Odlukom, KLASA: 12-01/18-09/10, URBROJ: 341-99-07/8-18-2 od 19. srpnja 2018. imenovana za predstojnika Ureda za upravljanje i razvoj ljudskih potencijala, a prema sklopljenom ugovoru o radu, poslove predstojnika Ureda za upravljanje i razvoj ljudskih potencijala obavlja od 1. kolovoza 2018.g. U prilogu očitovanja dostavljeni su: Odluka o raspisivanju internog natječaja za imenovanje radnika na položajno radno mjesto u HZMO-u, program rada i izvješće o provedenom postupku razgovora - intervjua s kandidatkinjom (povodom natječaja za imenovanje predstojnika ureda za Upravljanje i razvoj ljudskih potencijala

U očitovanjima se zaključno navodi kako su sve četiri osobe za koje su se tražili podaci radnici Hrvatskog zavoda za mirovinsko osiguranje koji su uz suglasnost resornog ministarstva zaposleni 2017. odnosno 2018. Natječaji su bili javni te su u skladu s aktima Zavoda objavljeni u Narodnim novinama, na web stranicama Hrvatskog zavoda za zapošljavanje i Hrvatskog zavoda za mirovinsko osiguranje te na oglasnim pločama regionalnih ureda Hrvatskog zavoda za zapošljavanje i područnih službi i ureda Hrvatskog zavoda za mirovinsko osiguranje (osim u slučaju radnika ………… koji je uz potpisani sporazum prešao iz Ministarstva zdravstva u Hrvatski zavod za mirovinsko osiguranje). Uvjeti koje su morali ispunjavati kako bi konkurirali za objavljena radna mjesta propisani su Pravilnikom o sistematizaciji radnih mjesta u Hrvatskom zavodu za mirovinsko osiguranje od 30. srpnja 2014., KLASA: 140-01/14-07/7, URBROJ: 341-99-07/02-14-1. Dakle, uvjeti za pojedino radno mjesto bili su propisani tri godine prije nego li su se imenovani kandidirali za radna mjesta raspisana natječajem.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnik. Stavkom 5. istog članka propisano je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti, koje je kao ravnatelj HZMO-a imao, koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

Iz dostavljene dokumentacija i očitovanja razvidno je kako su osobe spomenute u predmetnoj prijavi i dopunama prijave zaposlene u HZMO-u na temelju javnih natječaja, objavljenih u „Narodnim novinama“. Natječajne postupke provodila je natječajna Komisija koja je ocjenjivala kandidate i utvrđivala bodovnu rang listu. Kriteriji za rang listu bili su bodovi ostvareni na pisanom dijelu testiranja i intervjuu. Sve zaposlene osobe ostvarile su najveći broj bodova, odnosdo nalazile su se na vrhu rang liste. Na svim natječajima bilo je više prijavljenih kandidata. U odnosu na zapošljavanje …………… isti je zaposlen na temelju Sporazuma o premještaju službenika ……………. između ministra zdravstva prof. dr. sc. Milana Kujundžića i ravnatelja Hrvatskog zavoda za mirovinsko osiguranje Josipa Aladrovića kojim se državni službenik u Ministarstvu zdravstva na neodređeno vrijeme trajno premješta po potrebi službe na rad u Hrvatski zavod za mirovinsko osiguranje, a na temelju ranije dane Suglasnosti.

Povjerenstvo napominje da osim općenitih navoda o poznavanju zaposlenih osoba u predmetu nisu utvrđene okolnosti iz kojih bi proizlazilo da bi se radilo o povezanim osobama s dužnosnikom u smislu odredbi ZSSI-a.

Povjerenstvo dslje napominje kako nije nadležno ispitivati samu zakonitost i pravilnost provedenih postupaka zapošljavanja. Povjerenstvo može ulaziti u postupanje pojedinog dužnosnika samo u konkretnom slučaju, ako postoje druge okolnosti koje ukazuju na moguću povredu odredbi ZSSI-a što u predmetnom slučaju nije utvrđeno.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Aladrović, elektroničkom dostavom
2. Podnositelju prijave, na e-mail adresu
3. Objava na internetskoj stranici Povjerenstva
4. Pismohrana